Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 249/12/6606	Lučenec, 10.7.2012
EEČ : 2-47-96-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno b/, c/ Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
-	ako otec maloletej dcéry XXXXX nar. 11.11.2006, hoci bol právoplatným rozsudkom Okresného súdu v Lučenci č.k. 11P 46/2011 zo dňa 14.03.2011 zaviazaný k plateniu výživného na maloletú XXXXX mesačne vo výške 30 % zo sumy životného minima vždy do 15-teho dňa toho ktorého mesiaca k rukám starej matky dieťaťa XXXXX , nar. XXXXX, takto uloženú povinnosť riadne, pravidelne a v plnom rozsahu neplnil v Lučenci a inde a za obdobie od 01.04.2011 doposiaľ starej matke dieťaťa XXXXX na výživnom dlhoval celkovú sumu 312,08 €,
-	ako otec maloletej dcéry XXXXX, nar. 16.03.2006 hoci bol právoplatným rozsudkom Okresného súdu v Lučenci č.k. 12C 136/2009 zo dňa 16.10.2009 zaviazaný k plateniu výživného na maloletú XXXXX mesačne vo výške 30 % zo sumy životného minima vždy do 20-teho dňa toho ktorého mesiaca k rukám matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil v Lučenci a inde a za obdobie od 01.07.2011 doposiaľ matke dieťaťa XXXXX na výživnom dlhoval celkovú sumu 208,- €, 
-	ako otec maloletej dcéry XXXXX, nar. 27.02.2008 hoci bol právoplatným rozsudkom Okresného súdu v Lučenci č.k. 9C 137/2009 zo dňa 16.10.2009 zaviazaný k plateniu výživného na maloletú XXXXX mesačne vo výške 30 % zo sumy životného minima vždy do 20-teho dňa toho ktorého mesiaca k rukám matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil v Lučenci a inde a za obdobie od 01.07.2011 doposiaľ matke dieťaťa XXXXX na výživnom dlhoval celkovú sumu 208,- €, 

ktorých konaní sa dopustil napriek tomu, že bol trestným rozkazom Okresného súdu v Lučenci  č.k. 22T 15/2011 zo dňa 23.02.2011, ktorý nadobudol právoplatnosť dňa 16.03.2011 uznaný vinným z prečinu zanedbania povinnej výživy podľa § 207 ods. 1 Trestného zákona a bol mu uložený nepodmienečný trest odňatia slobody v trvaní 4 mesiacov so zaradením pre jeho výkon do ústavu na výkon trestu so stredným stupňom stráženia   
lebo zanikla trestnosť činu
Odôvodnenie:
	Proti obvinenému XXXXX bolo vyšetrovateľom PZ, OR PZ v Lučenci vedené trestné stíhanie za prečin zanedbania povinnej výživy podľa § 207 ods. 1, odsek 3 písm. b/, c/  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
	Obvinený XXXXX uviedol, že si je vedomý toho, že výživné na svoje 3 maloleté deti a to XXXXX XXXXX a XXXXX riadne a pravidelne neplatil. Uviedol, že všetko dlžné výživné sa bude snažiť uhradiť dodatočne.
Svedkyňa - poškodená XXXXX uviedla, že otec jej dvoch dcér Lucie a XXXXX bol zaviazaný rozsudkami Okresného súdu v Lučenci platiť výživné mesačne vo výške 30 % zo sumy životného minima na každé dieťa zvlášť. Túto povinnosť si obvinený riadne neplnil od júla 2011, pričom výživné jej zasielal nepravidelne a v rôznych sumách. Dňa 08.06.2012 svedkyňa - poškodená vypovedala, že jej bývalý druh XXXXX poslal ďalšie peniaze na výživné a to v sume 178,- € a teda v máji poslal celkom 380,- €, pričom všetko dlžné výživné ako aj bežné výživné vrátane mesiaca jún 2012 má vyplatené. Dodala, že jej dcéry počas neplatenia výživného núdzou netrpeli a náhradné výživné od ÚPSVaR nepoberá. 
Svedkyňa - poškodená XXXXX uviedla, že jej bola do náhradnej osobnej starostlivosti zverená vnučka XXXXX XXXXX, pričom otec dieťaťa XXXXX bol zaviazaný platiť na ňu výživné vo výške 30 % zo sumy životného minima. Vypovedala, že obvinený jej v marci 2012 zaslal sumu 120,- €, v apríli 2012 sumu 50,- € a v máji 2012 jej poslal 150,- € a 26,- €. Týmito čiastkami obvinený uhradil všetko dlžné výživné za obdobie od apríla 2011 vrátane bežného výživného za mesiac jún 2012. Dodala, že vnučka XXXXX núdzou netrpela a náhradné výživné od ÚPSVaR nepoberá. 
	Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 písmeno a/ Trestného zákona a  svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka